РЕПУБЛИКА СРБИЈА

НАРОДНА СКУПШТИНА

ПРВА СЕДНИЦА

У ТРИНАЕСТОМ САЗИВУ

Први дан рада

1. август 2022. године

(Седница је почела у 10.00 часова. Председава Владета Јанковић, најстарији народни посланик.)

\*

\* \*

ПРЕДСЕДАВАЈУЋИ: Поштоване госпође и господо, поштовани народни посланици, ја сам Владета Јанковић, најстарији народни посланик међу вама.

Дозволите ми да отворим Прву (конститутивну) седницу Народне скупштине у овом сазиву и да вас, пре почетка рада, поздравим и честитам на избору и на поверењу које су вам указали грађани Србије и да вам пожелим успех у будућем раду.

Сад вас позивам да саслушамо Химну Републике Србије.

(Интонирање химне „Боже правде“.)

Поштовани народни посланици, обавештавам вас да данашњој седници Народне скупштине, поред народних посланика, присуствују председник Републичке изборне Комисије господин Владимир Димитријевић, секретар Републичке изборне комисије господин Срђан Смиљанић, као и остали чланови и заменици чланова Републичке изборне комисије, које поздрављам.

Подсећам вас да, према члану 3 Пословника Народне скупштине, Првој (конститутивној) седници Народне скупштине, до избора председника Народне скупштине председава најстарији народни посланик, коме у раду помажу по један, најмлађи, народни посланик са четири изборне листе које су добиле највећи број посланичких мандата и генерални секретар Народне скупштине, односно његов заменик.

Пошто сам најстарији од народних посланика, имам ту част и обавезу да председавам овој седници до избора председника Народне скупштине, у чему ми помажу Вељко Одаловић, генерални секретар Народне скупштине, Срђан Смиљанић, заменик генералног секретара, и најмлађи народни посланици, и то: Никола Бокан, најмлађи народни посланик са Изборне листе Александар Вучић – Заједно можемо све; Павле Грбовић, најмлађи народни посланик са Изборне листе Мариника Тепић – Уједињени за победу Србије (Странка слободе и правде, Народна странка, Демократска странка, ДЗВМ – VMDK, Странка Македонаца Србије, Покрет слободних грађана, Удружени синдикати Србије „Слога“, Покрет за преокрет, Покрет Слободна Србија, Влашка странка); Дубравка Краљ, најмлађи народни посланик са Изборне листе Ивица Дачић – премијер Србије и Јелена Богдановић, најмлађи народни посланик са Изборне листе др Милош Јовановић – Нада за Србију – Српска коалиција НАДА – Национално демократска алтернатива – Демократска странка Србије (ДСС) – За Краљевину Србију – Војислав Михаиловић.

Молим најмлађе народне посланике да заузму места за председавајућим столом.

Обавештавам вас да, према подацима којима располаже Служба Народне скупштине, данашњој седници присуствују 234 народна посланика и да, сагласно члану 105 став 1 Устава Републике Србије и члану 88 став 5 Пословника Народне скупштине, постоје услови за рад и одлучивање.

Подсећам вас да је дневни ред Прве (конститутивне) седнице Народне скупштине одређен чланом 101 Устава Републике Србије, чланом 16 Закона о Народној скупштини и чланом 4 Пословника Народне скупштине.

Сагласно наведеним одредбама, дневни ред је следећи:

Д н е в н и р е д:

1. Потврђивање мандата народних посланика,

2. Избор председника Народне скупштине,

3. Избор потпредседника Народне скупштине,

4. Именовање генералног секретара Народне скупштине,

5. Избор чланова радних тела Народне скупштине,

6. Избор чланова сталних парламентарних делегација у међународним институцијама.

Прелазимо на 1. тачку дневног реда – ПОТВРЂИВАЊЕ МАНДАТА НАРОДНИХ ПОСЛАНИКА.

Дозволите ми да вас подсетим на одредбе Пословника Народне скупштине којима је прописан начин и поступак потврђивања мандата народних посланика у Народној скупштини (чланови 5 и 6 Пословника Народне скупштине).

Народни посланик стиче права и дужности у Народној скупштини даном потврђивања мандата.

Потврђивање мандата народног посланика врши се на основу уверења о избору за народног посланика и извештаја Републичке изборне комисије о спроведеним изборима за народне посланике Народне скупштине.

Народна скупштина на првој (конститутивној) седници, на предлог председавајућег, већином гласова присутних народних посланика образује комисију од три члана. Комисији председава најстарији члан.

Комисија, на основу извештаја Републичке изборне комисије, утврђује да ли су подаци из уверења о избору сваког народног посланика истоветни са подацима из извештаја Републичке изборне комисије и о томе подноси извештај Народној скупштини.

На основу извештаја комисије, председавајући на првој седници Народне скупштине констатује да је Републичка изборна комисија поднела извештај о спроведеним изборима за народне посланике Народне скупштине и о томе која су уверења о избору за народне посланике у сагласности са извештајем, чиме је потврђен мандат тим народним посланицима.

Народна скупштина је конституисана потврђивањем мандата две трећине народних посланика (члан 101 став 4 Устава Републике Србије).

Сагласно томе и обављеним консултацијама, предлажем да се у комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине изаберу следећи народни посланици:

1.Александар Марковић,изабран са Изборне листе Александар Вучић – Заједно можемо све,

2. проф. др Владимир Обрадовић, изабран са Изборне листе Мариника Тепић – Уједињени за победу Србије (Странка слободе и правде, Народна странка, Демократска странка, ДЗВМ – VMDK, Странка Македонаца Србије, Покрет слободних грађана, Удружени синдикати Србије „Слога“, Покрет за преокрет, Покрет Слободна Србија, Влашка странка) и

3. Угљеша Марковић, изабран са Изборне листе Ивица Дачић – Премијер Србије.

Напомињем да је, сагласно члану 5 став 3 Пословника Народне скупштине, потребно да за предлог за образовање комисије гласа већина присутних народних посланика.

Сада стављам на гласање предлог за образовање комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Молим народне посланике да притисну одговарајући тастер на посланичкој јединици.

Закључујем гласање и саопштавам: за – 235, против – два, уздржаних није било, није гласало четворо, од укупно присутног 241 народног посланика.

Констатујем да је, убедљивом већином гласова, прихваћен овај предлог.

Пошто смо образовали Комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине, молим чланове Комисије да одмах одрже седницу у Сали 1.

Сад на овом месту, поштовани народни посланици, ја ћу дозволити себи слободу да као председавајући искористим ту привилегију и тужну привилегију година па да изразим неколико ставова, неколико реченица у славу парламента и парламентаризма као установе и посебно о важности избора, од чијег исхода његов састав зависи.

Оно што ћу рећи са ове слободне говорнице је искључиво начелне природе, засновано је на дугом животном и политичком искуству, тиче се сваког, било ког парламента на свету и нипошто не би смело бити схваћено као израз личне или политичке пристрасности.

У било којој земљи у којој десет година не би било равноправних и поштених избора неминовно би морао бити доведен у питање легитимитет сваког у том раздобљу изабраног законодавног тела. То истовремено значи да би у одговарајућој мери под оправданом сумњом биле и скупштинске одлуке, као и валидност институција које из парламента проистичу. Било која земља у свету у којој би се то догодило доспела би, као и ми што смо доспели, у такав облик једнопартијског система у којем једна политичка странка, са својим неприкосновеним лидером, велике делове друштва свесно и намерно држи у незнању и ускраћује им основне слободе и права.

Ја овде, поштовани посланици, не говорим о демократији, него о истини, слободи, поштењу и, надасве, о правди. Не говорим о демократији, која може бити предмет личног опредељења, него о нечему што обавезује свакога, а то је људско достојанство.

Не заборавимо, поштовани народни посланици, и то је важније од свега што у овој прилици желим да вам кажем, да ћемо добијено поверење оправдати једино ако срце ове државе буде стварно куцало овде, под скупштинском куполом, а не са друге стране парка. Када законодавна власт, дакле Народна скупштина, није устројена на ваљан начин, у отказу морају бити и остале две гране власти – извршна, која не поступа по вољи народа израженој посредством његових овде окупљених представника већ по непосредном диктату вође, а посебно правосудна, чија пристрасност и пасивност чине да сваки грађанин буде незаштићен и беспомоћан.

Завршићу једноставном поруком. Србија лишена поштених избора не може бити срећна и поштована земља. Поштених избора неће и не може бити докле год сваки, и најудаљенији, грађанка и грађанин Србије...

(Посланици опозиције аплаудирају, а посланици позиције негодују.)

Молим вас. Молим вас, молим вас...

... Не буду могли да на дневнику РТС-а сваког дана виде шта чини и шта говори власт, али и све оно што о томе имају да кажу они који нису на власти. Поштених избора неће и не може бити докле год буде поткупљивања, уцена, притисака и насиља, докле год се национални медијски простор не учини доступним свима, докле год изборне комисије буду чекале да уместо њих одлуче владајући политичари, докле год воља и хир једног човека буду изнад Устава, а нарочито докле год свему томе буде прећутно повлађивао суд.

Хвала вам што сте ме саслушали.

Сада прекидамо рад овог дела седнице, до пријема извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Са радом ћемо наставити после паузе од 60 минута. Хвала вам.

(После паузе – 11.35)

ПРЕДСЕДАВАЈУЋИ: (Владета Јанковић): Поштоване госпође и господо народни посланици, настављамо рад поводом 1. тачке дневног реда – потврђивање мандата народних посланика.

Подсећам вас да сте уз сазив ове седнице примили Извештај Републичке изборне комисије о спроведеним изборима за народне посланике Народне скупштине.

Пре почетка овог дела седнице уручен вам је Извештај Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Да ли известилац Комисије, Александар Марковић, жели реч? (Да.)

АЛЕКСАНДАР МАРКОВИЋ: Захваљујем, поштовани председавајући.

Уважене даме и господо, комисија образована ради утврђивања сагласности уверења о избору за народног посланика и Извештаја Републичке изборне комисије о спроведеним изборима је, у складу са Пословником Народне скупштине, упоредила податке из 250 уверења о избору за народног посланика са одговарајућим подацима у Извештају о спроведеним изборима за народне посланике Народне скупштине.

Утврђено је да су са извештајем сагласна уверења свих 250 лица, којима, у складу са изнетим, треба да буду потврђени посланички мандати.

Председавајући, користим прилику да свим народним посланицима честитам на избору и пожелим пуно среће у раду Тринаестог сазива Народне скупштине. Захваљујем.

(Аплауз.)

ПРЕДСЕДАВАЈУЋИ: Захваљујем известиоцу Комисије.

Сада, сагласно члану 130 Закона о избору народних посланика и члану 6 Пословника Народне скупштине, на основу Извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине, констатујем да је свих 250 уверења о избору за народне посланике у сагласности са Извештајем Републичке изборне комисије о спроведеним изборима за народне посланике Народне скупштине, чиме је потврђен мандат свим народним посланицима.

Пошто је потврђен мандат свим народним посланицима, сагласно члану 101 став 4 Устава Републике Србије, Народна скупштина је конституисана.

Поштоване госпође и господо народни посланици, позивам вас да, сагласно члану 17 Закона о Народној скупштини, приступимо полагању заклетве.

„ЗАКЛИЊЕМ СЕ ДА ЋУ ДУЖНОСТ НАРОДНОГ ПОСЛАНИКА ОБАВЉАТИ ПРЕДАНО, ПОШТЕНО, САВЕСНО И ВЕРНО УСТАВУ, БРАНИТИ ЉУДСКА И МАЊИНСКА ПРАВА И ГРАЂАНСКЕ СЛОБОДЕ И ПО НАЈБОЉЕМ ЗНАЊУ И УМЕЋУ СЛУЖИТИ ГРАЂАНИМА СРБИЈЕ, ИСТИНИ И ПРАВДИ.“

(Аплауз.)

Још једном захваљујем и сада молим народне посланике да потпишу текст заклетве и предају га генералном секретару господину Вељку Одаловићу преко службе протокола Народне скупштине.

Поштовани народни посланици, подсећам вас да је, сагласно члану 22 Пословника, потребно да образујете посланичке групе.

Такође вас подсећам да је посланичка група образована подношењем председавајућем Народне скупштине, преко писарнице Народне скупштине, списка чланова, који је потписао сваки члан посланичке групе, да се на списку посебно наглашавају председник посланичке групе и његов заменик, као и да народни посланик може да буде члан само једне посланичке групе.

Позивам шефове посланичких група да се у 13.00 часова окупе у Сали 1 ради наставка консултација око 6. тачке дневног реда ове седнице.

Седницу настављамо сутра у 10.00 часова. Хвала вам.

(Седница је прекинута у 11.45 часова.)